Period: Old Babylonian
Genre: Literary
Transliteration:
<SURFACE>
{d}li-pi₂-it-eš₄-tar₂ lugal saŋ il₂ nun barag-ga
he₂-du₇ {ŋiš}isimu₂{sar} nam-lugal-la
{d}utu-gin₇ du še-er-zid kalam-ma
nam-nun-še₃ mah me gal-la <unk>
ub-da 4(diš) uŋ₃ ki ŋar-ra
še-ga {d}en-lil₂-la₂ {d}nin-lil₂-le ki aŋ₂
šul zid igi gun₃ barag-ga tum₂-ma
men aga zid saŋ me-te-ŋal₂
šibir šu du₈ saŋ gig₂-ga du₇
nun {d}li-pi₂-it-eš₄-tar₂ dumu {d}en-lil₂-la₂ sipad igi-ŋal₂-tuku
uŋ₃ lah₅-lah₅-e ŋissu dug₃-ga ud <unk> e ni₂ dub₂-bu
en alim mah an-ne₂ ki aŋ₂
ŋiškim-til₃-zu-um ama {d}nin-lil₂-la₂
{d}li-pi₂-it-eš₄-tar₂ a₂ nun hu-mu-te-ŋal₂
ka lal₃-gin₇ dug₃ mu ka-ge du₇
šag₄-ge de₆-a dam {d}inana
{d}en-ki-ke₄ ŋeštug₂ daŋal saŋ-e-eš rig₇-ga
{d}nisaba munus ul-la gun₃-a
munus zid dub-sar nin niŋ₂-nam zu
si-zu im-ma si ba-ni-in-sa₂
šag₄ dub-ba-ka gu-šum₂ mi-ni-in-sag₉-sag₉
gi-dub-ba kug-sig₁₇-ka šu mu-ni-in-gun₃
gi-1(diš)-nindan eš₂-gana₂ za-gin₃
ŋiš-as₄-lum le-um igi-ŋal₂ šum₂-mu {d}nisaba-ke₄ šu daŋal ma-ra-an-dug₄
{d}li-pi₂-it-eš₄-tar₂ dumu {d}en-lil₂-la₂-me-en
niŋ₂-zid niŋ₂-gen₆-na pa bi₂-e-e₃
en sag₉-zu an-zag-še₃ na-dul
{d}li-pi₂-it-eš₄-tar₂ lugal umuš gal-gal-la ad gi₄-gi₄
inim-ma nu-kuš₂-u₃ gal-zu ka-aš bar uŋ₃-e si sa₂
ŋeštug₂ daŋal niŋ₂-nam gal-le-eš zu
di kur-kur-ra-ke₄ si sa₂-sa₂-e-de₃
inim šag₄-ga ŋal₂-la lul zid-bi mu-e-zu
{d}li-pi₂-it-eš₄-tar₂ lu₂-erim₂-ra guru₅-uš mu-e-ta-ab-ed₂-de₃-en
ka šer₇-da-ka ŋiri₃ saga₁₁ dug₄ lu₂ zi-zi-i mu-e-zu
nam-tag dugud ka garaš₂-kam lu₂ til-le mu-ni-in-zu
a₂-tuku sa gaz nu-mu-un-ši-ak-e
kalag-ga sig₉-ga še₂₉-eš₂ nu-mu-un-ak-e
niŋ₂-si-sa₂ ki-en-gi ki-uri-a mu-ni-ŋar
su kalam-ma mu-dug₃
{d}li-pi₂-it-eš₄-tar₂ lugal i₃-si-in{ki}na lugal ki-en-gi ki-uri-me-en
nibru{ki}še₃ dub sar-re-me-en
e₂-kur-re e₂ {d}en-lil₂-la₂-še₃ {d}li-pi₂-it-eš₄-tar₂ saŋ us₂-bi za-e-me-en
{d}en-lil₂ {d}nin-lil₂-ra ki aŋ₂ šag₄-ba-me-en
ur-saŋ {d}nin-urta maškim kalag-ga-zu-um
{d}nuska sukkal-mah a₂-tah inim-ma-zu-um
išib keš₃{ki}še₃ {d}nin-tur₅-re zid-de₃-eš pad₃-da-me-en
urim₂{ki}še₃ ŋal₂-la šul ŋiš tuku {d}suen-na-me-en
{d}en-ki-ke₄ eridug{ki}ta aga zid šum₂-ma-me-en
ki unug{ki}ga kug {d}inana-ra {d}li-pi₂-it-eš₄-tar₂ hi-li šag₄-ga-na-me-en
{d}nin-i₃-si-in-na-ke₄ i₃-si-in{ki}na barag mah-zu mi-ni-in-ri
i-lu šag₄-ga mu bal sag₉-ga
nun-e nun uru₁₆ dirig gal mah-bi
ad-da-zu {d}iš-me{d}da-gan lugal kalam-ma-ke₄
{ŋiš}gu-za-na suhuš-bi mu-ra-an-ge-en
inim dug₄-ga an {d}en-lil₂-la₂-ta
du₁₇ nim kur-kur-ra si-a mu-ni-in-ŋar mu-e-ni-ŋar
{d}li-pi₂-it-eš₄-tar₂ dumu {d}en-lil₂-la₂-me-en
niŋ₂-gen₆-na-zu ka-ga₁₄ mi-ni-in-ŋal₂
za₃-mi₂-zu e₂-dub-ba-a-ka im mu-e-ni-dug₄-dug₄ im-e nam-da₁₃-da₁₃
dub-sar-re a-le he₂-em-ši-ak-e gal-le-eš he₂-i-i
ar₂-zu e₂-dub-ba-a-ka muš₃ nam-ba-an-tum₂-mu
sipad gu₂-tuku šul dumu {d}en-lil₂-la₂
{d}li-pi₂-it-eš₄-tar₂ za₃-mi₂

Cuneiform:
<SURFACE>
𒀭𒇷𒁉𒀉𒁹𒁯𒈗𒊕𒅍𒉣𒁈𒂵
𒃶𒌌𒄑𒄢𒊬𒉆𒈗𒆷
𒀭𒌓𒁶𒁺𒊺𒅕𒍣𒌧𒈠
𒉆𒉣𒂠𒈤𒈨𒃲𒆷<unk>
𒌒𒁕𒐉𒌧𒆠𒃻𒊏
𒊺𒂵𒀭𒂗𒆤𒇲𒀭𒎏𒆤𒇷𒆠𒉘
𒂄𒍣𒅆𒁯𒁈𒂵𒁺𒈠
𒃞𒂇𒍣𒊕𒈨𒋼𒅅
𒌋𒂙𒋗𒂃𒊕𒈪𒂵𒌌
𒉣𒀭𒇷𒁉𒀉𒁹𒁯𒌉𒀭𒂗𒆤𒇲𒉺𒇻𒅆𒅅𒌇
𒌧𒁺𒁺𒁺𒁺𒂊𒄑𒈪𒄭𒂵𒌓<unk>𒂊𒉎𒂀𒁍
𒂗𒄋𒈤𒀭𒉌𒆠𒉘
𒅆𒁾𒋾𒍪𒌝𒂼𒀭𒎏𒆤𒇲
𒀭𒇷𒁉𒀉𒁹𒁯𒀉𒉣𒄷𒈬𒋼𒅅
𒅗𒋭𒁶𒄭𒈬𒅗𒄀𒌌
𒊮𒄀𒁺𒀀𒁮𒀭𒈹
𒀭𒂗𒆠𒆤𒄑𒌆𒉿𒂼𒊕𒂊𒌍𒉺𒄸𒁺𒂵
𒀭𒊺𒉀𒊩𒌌𒆷𒁯𒀀
𒊩𒍣𒁾𒊬𒎏𒃻𒉆𒍪
𒋛𒍪𒅎𒈠𒋛𒁀𒉌𒅔𒁲
𒊮𒁾𒁀𒅗𒄖𒋧𒈪𒉌𒅔𒊷𒊷
𒄀𒁾𒁀𒆬𒄀𒅗𒋗𒈬𒉌𒅔𒁯
𒄀𒁹𒃻𒂠𒃷𒍝𒆳
𒄑𒆹𒈝𒇷𒌝𒅆𒅅𒋧𒈬𒀭𒊺𒉀𒆤𒋗𒂼𒈠𒊏𒀭𒅗
𒀭𒇷𒁉𒀉𒁹𒁯𒌉𒀭𒂗𒆤𒇲𒈨𒂗
𒃻𒍣𒃻𒄀𒈾𒉺𒉈𒂊𒌓𒁺
𒂗𒊷𒍪𒀭𒍠𒂠𒈾𒌋𒌆
𒀭𒇷𒁉𒀉𒁹𒁯𒈗𒌆𒃲𒃲𒆷𒀜𒄄𒄄
𒅗𒈠𒉡𒊨𒅇𒃲𒍪𒅗𒀸𒁇𒌧𒂊𒋛𒁲
𒄑𒌆𒉿𒂼𒃻𒉆𒃲𒇷𒌍𒍪
𒁲𒆳𒆳𒊏𒆤𒋛𒁲𒁲𒂊𒉈
𒅗𒊮𒂵𒅅𒆷𒈜𒍣𒁉𒈬𒂊𒍪
𒀭𒇷𒁉𒀉𒁹𒁯𒇽𒉈𒊒𒊏𒍀𒍑𒈬𒂊𒋫𒀊𒌓𒁺𒉈𒂗
𒅗𒉪𒁕𒅗𒄊𒆥𒅗𒇽𒍣𒍣𒄿𒈬𒂊𒍪
𒉆𒋳𒂂𒅗𒆠𒆘𒄰𒇽𒌀𒇷𒈬𒉌𒅔𒍪
𒀉𒌇𒊓𒄤𒉡𒈬𒌧𒅆𒀝𒂊
𒆗𒂵𒋛𒂵𒈂𒂠𒉡𒈬𒌧𒀝𒂊
𒃻𒋛𒁲𒆠𒂗𒄀𒆠𒌵𒀀𒈬𒉌𒃻
𒋢𒌧𒈠𒈬𒄭
𒀭𒇷𒁉𒀉𒁹𒁯𒈗𒉌𒋛𒅔𒆠𒈾𒈗𒆠𒂗𒄀𒆠𒌵𒈨𒂗
𒂗𒆤𒆠𒂠𒁾𒊬𒊑𒈨𒂗
𒂍𒆳𒊑𒂍𒀭𒂗𒆤𒇲𒂠𒀭𒇷𒁉𒀉𒁹𒁯𒊕𒍑𒁉𒍝𒂊𒈨𒂗
𒀭𒂗𒆤𒀭𒎏𒆤𒊏𒆠𒉘𒊮𒁀𒈨𒂗
𒌨𒊕𒀭𒎏𒅁𒉺𒁽𒆗𒂵𒍪𒌝
𒀭𒉺𒌆𒈛𒈤𒀉𒈭𒅗𒈠𒍪𒌝
𒈨𒋙𒀭𒄲𒆠𒂠𒀭𒎏𒌅𒊑𒍣𒉈𒌍𒅆𒊒𒁕𒈨𒂗
𒋀𒀕𒆠𒂠𒅅𒆷𒂄𒄑𒌇𒀭𒂗𒍪𒈾𒈨𒂗
𒀭𒂗𒆠𒆤𒉣𒆠𒋫𒂇𒍣𒋧𒈠𒈨𒂗
𒆠𒀕𒆠𒂵𒆬𒀭𒈹𒊏𒀭𒇷𒁉𒀉𒁹𒁯𒄭𒇷𒊮𒂵𒈾𒈨𒂗
𒀭𒎏𒉌𒋛𒅔𒈾𒆤𒉌𒋛𒅔𒆠𒈾𒁈𒈤𒍪𒈪𒉌𒅔𒊑
𒄿𒇻𒊮𒂵𒈬𒁄𒊷𒂵
𒉣𒂊𒉣𒂗𒋛𒀀𒃲𒈤𒁉
𒀜𒁕𒍪𒀭𒅖𒈨𒀭𒁕𒃶𒈗𒌧𒈠𒆤
𒄑𒄖𒍝𒈾𒁼𒁉𒈬𒊏𒀭𒄀𒂗
𒅗𒅗𒂵𒀭𒀭𒂗𒆤𒇲𒋫
𒉈𒉏𒆳𒆳𒊏𒋛𒀀𒈬𒉌𒅔𒃻𒈬𒂊𒉌𒃻
𒀭𒇷𒁉𒀉𒁹𒁯𒌉𒀭𒂗𒆤𒇲𒈨𒂗
𒃻𒄀𒈾𒍪𒅗𒅗𒈪𒉌𒅔𒅅
𒍠𒊩𒍪𒂍𒁾𒁀𒀀𒅗𒅎𒈬𒂊𒉌𒅗𒅗𒅎𒂊𒉆𒋺𒋺
𒁾𒊬𒊑𒀀𒇷𒃶𒅎𒅆𒀝𒂊𒃲𒇷𒌍𒃶𒄿𒄿
𒌒𒍪𒂍𒁾𒁀𒀀𒅗𒈹𒉆𒁀𒀭𒁺𒈬
𒉺𒇻𒄘𒌇𒂄𒌉𒀭𒂗𒆤𒇲
𒀭𒇷𒁉𒀉𒁹𒁯𒍠𒊩